ไฟแนนทูเดย์
ถือเป็นปรากฏการณ์สำคัญที่ วิรไท สันติประภพ ผู้ว่าการแบงก์ชาติ ต้องลงมาชี้แจงเรื่องที่ ครม.มีมติอนุมัติให้แก้ไข พ.ร.บ.ธนาคารแห่งประเทศไทย ที่ ธปท.ขอแก้ไขให้นำเงินทุนสำรองระหว่างประเทศในส่วนของบัญชีกิจการธนาคารไปลงทุนในหุ้นได้ นอกจากที่ลงทุนในตราสารพันธบัตรต่างประเทศได้เพิ่ม
23 มี.ค. 2559

ถือเป็นปรากฏการณ์สำคัญที่ วิรไท สันติประภพ ผู้ว่าการแบงก์ชาติ ต้องลงมาชี้แจงเรื่องที่ ครม.มีมติอนุมัติให้แก้ไข พ.ร.บ.ธนาคารแห่งประเทศไทย ที่ ธปท.ขอแก้ไขให้นำเงินทุนสำรองระหว่างประเทศในส่วนของบัญชีกิจการธนาคารไปลงทุนในหุ้นได้ นอกจากที่ลงทุนในตราสารพันธบัตรต่างประเทศได้เพิ่ม
เรื่องนี้เป็นเรื่องที่ชวนให้เข้าใจผิดได้ง่ายมาก เพราะเงินทุนสำรองของชาติที่ ธปท.ดูแลอยู่ มีส่วนของ พ.ร.บ.เงินตรา ที่ใช้หนุนหลังการพิมพ์ธนบัตร มีส่วนของผ้าป่าช่วยชาติที่หลวงตามหาบัว ญาณสัมปันโน ท่านได้รับบิณฑบาตจากประชาชนมาสมทบช่วยเพิ่มทุนสำรองเมื่อครั้งวิกฤตเศรษฐกิจเมื่อปี 2540 อยู่ด้วย หากอธิบายความกันไม่ดี มีการบิดประเด็นเอาไปเป็นเรื่องการเมืองก็จะเกิดประท้วงกันวุ่นวาย
ทุนสำรองทางการเป็นเงินก้อนใหญ่ที่นักการเมืองจ้องตาเป็นมัน อยากจะให้เอาออกมาลงทุนทำนั่นนี่ ในรูปแบบของกองทุนความมั่งคั่งแห่งชาติ (Sovereign Wealth Fund) ที่อ้างว่าหลายประเทศเขาก็ทำกัน ถ้าจำกันได้สมัยรัฐบาลยิ่งลักษณ์ ชินวัตร ก็มีความพยายามจะดำเนินการเช่นกัน
มติ ครม.ยังไม่ถือเป็นที่สุด เพราะรัฐบาลจะต้องนำเอาการแก้ไข พ.ร.บ.ธปท. เสนอต่อที่ประชุมสมาชิกสภานิติบัญญัติแห่งชาติ (สนช.) เพื่อกลั่นกรองอีกชั้นหนึ่ง จะไปถูกตีตกหรือโหวตผ่าน ก็ต้องไปรอดูตรงนั้น
ช่วงนี้ซูเปอร์มด ปกรณ์ พรรธนะแพทย์ รองกรรมการผู้จัดการอาวุโส ธนาคารกสิกรไทย ไม่ค่อยเจอสื่อ เพราะมัวแต่ไปดูแลเงินให้ลูกค้ารายใหญ่อยู่ แต่ก็ยังสละเวลาแวะมาฟังสัมมนาโพสต์ฟอรั่ม ที่กองบรรณาธิการโพสต์ทูเดย์ และบางกอกโพสต์จัดเมื่อวันที่ 21 มี.ค. ดูซูเปอร์มดซูบไปนิดหน่อย ไม่รู้ว่าลดน้ำหนักแข่งกับพี่ก้อง ธีรนันท์ ศรีหงส์ กรรมการผู้จัดการแบงก์กสิกรไทย ที่ไดเอทไปได้ถึง 7 กิโลกรัมหรือเปล่า
ส่วน อภิศักดิ์ ตันติวรวงศ์ รมว.คลัง ตอนนี้กลับมาอวบอั๋นอีกครั้ง หลังจากมารับตำแหน่งขุนคลังเมื่อปีที่แล้ว น้ำหนักหายไปร่วม 10 กิโลกรัม "เฮียจิ๋ว" บอกว่าน้ำหนักที่หายไปตอนนี้กลับมาครบ สงสัยว่างานจะเริ่มเข้าที่แล้ว